Ζάχος Τερζάκης

Ο Ζάχος Τερζάκης είναι Έλληνας τενόρος με σημαντική διεθνή καριέρα.

Βιογραφικά στοιχεία
Γεννήθηκε στην Αθήνα στις 4 Φεβρουαρίου 1950. Αποφοίτησε το 1967 από το Πρώτο Λύκειο Αρρένων Αθηνών της Αθήνας. Αν και αρχικά αποφοίτησε από τη Φυσικομαθηματική Σχολή του Πανεπιστημίου Αθηνών (Φυσιογνωστικό τμήμα), σπούδαζε παράλληλα μουσική και κλασικό τραγούδι, αποκτώντας το Δίπλωμα Μονωδίας με «άριστα παμψηφεί» και με «Χρυσό Μετάλλιο».

Το 1976 κέρδισε σε διαγωνισμό το βραβείο για την Υποτροφία «Μαρία Κάλλας».
Ακολουθεί η άμεση πρόσληψή του σαν πρωταγωνιστή της Εθνικής Λυρικής Σκηνής, υπηρετώντας από τότε το Μελόδραμα σαν πρωταγωνιστής σε μεγάλα λυρικά θέατρα και αίθουσες του κόσμου. Το 2010 έχει ήδη  συμπληρώσει 33 χρόνια καριέρας στην Ελλάδα και το εξωτερικό, ερμηνεύοντας πάνω από 60 πρωταγωνιστικούς ρόλους όπερας σε 6 γλώσσες και στο ρεπερτόριο του περιλαμβάνονται πλέον των 80 κονσέρτων. Συνολικά έχει πραγματοποιήσει περισσότερες από 2000 εμφανίσεις παγκοσμίως. 

Η διεθνής του καριέρα άρχισε το 1978, όταν μετακλήθηκε στο Κίελο της Γερμανίας για τον ρόλο του Turridu στην όπερα Cavaleria rusticana. Από το 1979 ξεκινά η μόνιμη σταδιοδρομία του στη Γερμανία, υπογράφοντας τριετές συμβόλαιο με το Μουσικό Θέατρο του Μπίλεφελντ.

Από το 1982 μέχρι το 1987 ήταν μόνιμος πρωταγωνιστής στην Όπερα της Νυρεμβέργης, ενώ συγχρόνως μετεκαλείτο στις μεγαλύτερες Όπερες του κόσμου: Η Κρατική Όπερα του Βερολίνου, η Κρατική του Μονάχου, της Βιέννης, η Όπερα της Ζυρίχης, το Θέατρο της Όπερας της Ρώμης, Μαδρίτη, Παρίσι, Βρυξέλλες, Βαρσοβία, Τόκιο, Ταϊβάν κλπ. είναι μερικοί από τους πιο σημαντικούς σταθμούς της σταδιοδρομίας του. 

Την περίοδο 2002-2003 διετέλεσε Καλλιτεχνικός Υπεύθυνος Σκηνοθεσίας στο Μουσικό Θέατρο του Κόμπλεντς (Koblenz) της Ρηνανίας. 

Από εικοσαετίας συνεργάζεται με τον Πολωνό μαέστρο και μουσικοσυνθέτη Kr. Penderecki, έργα του οποίου έχει επίσης ηχογραφήσει, όπως το Πολωνικό Ρέκβιεμ (Polish Requiem σε δύο ηχογραφήσεις - Deutsche Grammophon και CHANDOS). Επί πλέον ηχογραφήσεις σε CD, LP και MC, είναι Το Δαχτυλίδι της Μάννας του Μανόλη Καλομοίρη (ΛΥΡΑ), Missa Solemnis του Μπετόβεν (Harmonia Mundi), Lustige Witwe Lehar (BMG-Ariola), Schoen ist die Welt (Lehar Melodien, BTR- Brussels -EUFODA), η Λειτουργία του Ορφέα του Γιάννη Μαρκόπουλου (ΛΥΡΑ), καθώς επίσης και η Αντιγόνη του Μίκη Θεοδωράκη (Παραγωγή του Μεγάρου Μουσικής). 

To 2004 ήταν ο καλλιτεχνικός Διευθυντής στη σειρά των εκδηλώσεων «Α Φίλολβος Ειρήνα» για την υποδοχή της Ολυμπιακής Φλόγας στη Σητεία Κρήτης, τη χώρα των Ετεοκρητών, όπου συνέθεσε τη μουσική για τον πανάρχαιο ύμνο των Κουρητών, που βρέθηκε στο Παλαίκαστρο, σκηνοθέτησε τα δρώμενα στον αρχαιολογικό χώρο με επώνυμους καλλιτέχνες και είχε την καλλιτεχνική ευθύνη για όλες τις εκδηλώσεις των Δήμων της επαρχίας Σητείας. 

Από το 1995 ασχολείται και με τη σκηνοθεσία Όπερας (τη «Μήδεια» του Μίκη Θεοδωράκη στο Μάινινχεν (Meiningen) της Θουριγγίας, σε δική του γερμανική μετάφραση, τον «Βαρώνο Αθίγγανο» του Γιόχαν Στράους στη Ρηνανία, τη "Νυχτερίδα" στη Θεσσαλονίκη κλπ.), τη σύνθεση («Στη Νυρεμβέργη ακόμα βρέχει», το παιδικό μιούζικαλ «Η Ωραία Κοιμωμένη», «Απ' το καράβι του Κουρσάρου», «Ο Ύμνος των Κουρήτων» κ.α.), τη Μουσική Θεραπεία κ.α. 

Με τη διδασκαλία Τραγουδιού ασχολείται από το 1990, διδάσκοντας ιδιαίτερα μαθήματα στη Γερμανία και αργότερα σαν καθηγητής στο Ωδείο Αθηνών, στο Εθνικό Ωδείο, στο Ωδείο Αναγέννηση, στο Ωδείο Τουρνάϊσεν, στο Ωδείο Γλυφάδας και στο Ωδείο - Κέντρο Τεχνών "Ακρόπολις", του οποίου σήμερα είναι Καλλιτεχνικός Διευθυντής. 

Τα ενδιαφέροντα του επεκτείνονται στο χώρο της φιλοσοφίας, προϊστορίας, ψυχολογίας και ψυχοσωματικών ερευνών. Η «Αλχημεία του Τραγουδιού» είναι το κεντρικό θέμα μιας σειράς διαλέξεων, που κατά καιρούς παρουσιάζει σε όσους ενδιαφέρονται για τα βαθύτερα μυστικά της Τέχνης του.

Πηγές 
Προσωπική ιστοσελίδα
Ωδείο - Κέντρο Τεχνών ΑΚΡΟΠΟΛΙΣ, 
Szwedart.info, 
musik.freepage.de, 
www.opern-freund.de

Έλληνες άνδρες ηθοποιοί μουσικού θεάτρου

Καθηγητές του Ωδείου Αθηνών